PATVIRTINTA

Trakų rajono savivaldybės

administracijos direktoriaus

2020 m. sausio 31 d. įsakymu Nr. P2E-78

**TRAKŲ RAJONO SAVIVALDYBĖS ADMINISTRACIJOS**

**SAVIVALDYBĖS CENTRALIZUOTOS VIDAUS AUDITO TARNYBOS**

**VEIKLOS NUOSTATAI**

**I SKYRIUS**

**BENDROSIOS NUOSTATOS**

 1. Trakų rajono savivaldybės administracijos Savivaldybės centralizuotos vidaus audito tarnybos veiklos nuostatai reglamentuoja Trakų rajono savivaldybės administracijos Savivaldybės centralizuotos vidaus audito tarnybos (toliau – Vidaus audito tarnyba) veiklos tikslą, uždavinius, funkcijas, teises ir veiklos organizavimą.

 2. Vidaus audito tarnyba yra Trakų rajono savivaldybės administracijos (toliau – Savivaldybės administracija) struktūrinis padalinys.

 3. Vidaus audito tarnyba yra tiesiogiai pavaldi ir atskaitinga Savivaldybės administracijos direktoriui.

 4. Vidaus audito tarnyba yra nepriklausoma nuo vertinamos Savivaldybės administracijos, savivaldybės, jai pavaldžių ir (arba) atskaitingų viešųjų juridinių asmenų veiklos ir nėra už jas atsakingas. Vidaus audito tarnybos, vidaus audito tarnybos (skyriaus) vedėjo, kitų tarnybos valstybės tarnautojų (toliau – vidaus auditorių) veiklos nepriklausomumas užtikrinamas vadovaujantis Lietuvos Respublikos vidaus kontrolės ir vidaus audito įstatymu, Vietos savivaldos įstatymu:

 4.1. Administracijos direktorius turi užtikrinti vidaus auditorių veiklos ir organizacinį nepriklausomumą ir negali šios valdymo funkcijos perduoti kitiems Savivaldybės administracijos darbuotojams;

 4.2. Vidaus audito tarnybai, vidaus audito tarnybos (skyriaus) vedėjui, vidaus auditoriui negali būti daromas poveikis, kai yra planuojamas ir atliekamas vidaus auditas ir pateikiami vidaus audito rezultatai;

 4.3. Kad būtų išsaugotas objektyvumas ir nepriklausomumas, vidaus audito tarnybos (skyriaus) vedėjas ir vidaus auditoriai negali dalyvauti savivaldybės administravimo subjektų, savivaldybės valdomų įmonių ir savivaldybės viešųjų juridinių asmenų valdymo organuose, negali dalyvauti rengiant vidaus kontrolės sistemos tobulinimo dokumentų projektus ar kuriant, nustatant ir įgyvendinant Savivaldybės administracijos ir jos padalinių, savivaldybės valdomų įmonių ir viešųjų juridinių asmenų vidaus kontrolę, įskaitant finansų kontrolę, jos procedūras.

 4.4. Vidaus audito tarnybos (skyriaus) vedėjas ir vidaus auditoriai, siekdami išsaugoti objektyvumą, turi nedalyvauti nustatant ir įgyvendinant Savivaldybės administracijos, jai pavaldžių ir (arba) atskaitingų viešųjų juridinių asmenų vidaus kontrolės politiką, tikrinant ir vertinant veiklą, už kurią jis buvo atsakingas mažiau kaip prieš vienus metus prieš pradėdamas eiti vidaus audito tarnybos (skyriaus) vedėjo, vidaus auditoriaus pareigas.

 5. Vidaus audito tarnyba savo veikloje vadovaujasi Lietuvos Respublikos Konstitucija, Vidaus kontrolės ir vidaus audito įstatymu, Vietos savivaldos įstatymu, kitais teisės aktais, reglamentuojančiais vidaus auditą, Savivaldybės administracijos direktoriaus patvirtintais Vidaus audito tarnybos veiklos nuostatais ir turi laikytis finansų ministro nustatytų profesinės etikos principų.

**II SKYRIUS**

**VIDAUS AUDITO TARNYBOS VEIKLOS TIKSLAS, UŽDAVINIAI IR FUNKCIJOS**

 6. Vidaus audito tarnybos veiklos tikslas − padėti Savivaldybės administracijos direktoriui siekti Savivaldybės administracijos veiklos tikslo (-ų), jam tobulinant valdymą, rizikos valdymą ir vidaus kontrolę.

 7. Vidaus audito tarnybos veiklos uždavinys – atlikti Savivaldybės administracijos, savivaldybei pavaldžių ir (arba) atskaitingų viešųjų juridinių asmenų vidaus auditą, kurio pagrindiniai uždaviniai yra:

 7.1. tirti ir vertinti Savivaldybės administracijos valdymą, rizikos valdymą ir vidaus kontrolę;

 7.2. tirti ir vertinti Savivaldybės administracijos gautų Europos Sąjungos ir (arba) tarptautinės finansinės paramos lėšų panaudojimo administravimą;

 7.3. teikti Savivaldybės administracijos direktoriui rekomendacijas dėl Savivaldybės administracijos valdymo, rizikos valdymo ir vidaus kontrolės tobulinimo;

 7.4. konsultuoti Savivaldybės administracijos direktorių, savivaldybės administracijos padalinių ir (ar) savivaldybei pavaldžių ir (arba) atskaitingų viešųjų juridinių asmenų vadovus savivaldybės administracijos valdymo, rizikos valdymo ir vidaus kontrolės klausimais.

 8. Vidaus audito tarnyba, siekdama jai nustatyto veiklos tikslo, atlieka šias funkcijas:

 8.1. vertina, kaip Savivaldybės administracija, savivaldybei pavaldūs ir (arba) atskaitingi viešieji juridiniai asmenys, kurie yra viešojo sektoriaus subjektai:

 8.1.1. laikosi veiklą reglamentuojančių teisės aktų reikalavimų;

 8.1.2. įgyvendina strateginius planavimo dokumentus;

 8.1.3. vykdo veiklą ekonomiškumo, efektyvumo ir rezultatyvumo požiūriu;

 8.1.4. valdo riziką: nustato, analizuoja rizikos veiksnius ir parenka priemones, kurios sumažintų ir pašalintų neigiamą poveikį viešojo juridinio asmens veiklai;

 8.1.5. valdo, naudoja turtą ir disponuoja juo, saugo jį nuo neteisėtų veikų, atlieka turto apskaitą;

 8.1.6. užtikrina teikiamos informacijos apie finansinę ir kitą veiklą patikimumą, aktualumą, išsamumą ir teisingumą;

 8.1.7. užtikrina informacinių sistemų valdymą ir saugumą;

 8.2. vertina savivaldybės administracijos, jai pavaldžių ir (arba) atskaitingų viešųjų juridinių asmenų gautų Europos Sąjungos ir (arba) tarptautinės finansinės paramos lėšų panaudojimo administravimą, teikia išvadas ir rekomendacijas dėl jo tobulinimo;

 8.3. atlieka korupcijos rizikos valdymo vertinimą;

 8.4. rengia vidaus audito ataskaitas, kuriose teikia išvadas ir rekomendacijas dėl Savivaldybės administracijos, savivaldybei pavaldžių ir (arba) atskaitingų viešųjų juridinių asmenų valdymo, rizikos valdymo ir vidaus kontrolės tobulinimo;

 8.5. atlieka pažangos stebėjimą: stebi ir vertina, kaip įgyvendinamos vidaus audito ataskaitoje pateiktos rekomendacijos;

 8.6. rengia ir teikia konsultacijas savivaldybės administracijos valdymo, rizikos valdymo ir vidaus kontrolės klausimais Savivaldybės administracijos direktoriui, administracijos padalinių ir (ar) savivaldybei pavaldžių ir (arba) atskaitingų viešųjų juridinių asmenų vadovams;

 8.7. rengia Vidaus audito tarnybos veiklos planus ir metinę Vidaus audito tarnybos veiklos ataskaitą;

 8.8. atlieka kitas teisės aktuose nurodytas funkcijas, susijusias su Vidaus audito tarnybos veiklos tikslo įgyvendinimu.

**III SKYRIUS**

**VIDAUS AUDITO TARNYBOS TEISĖS**

 9. Vidaus audito tarnyba turi teisę:

 9.1. pasirinkti vidaus audito tikslus, apimtį ir taikomas vidaus audito procedūras;

 9.2. naudotis visa Savivaldybės administracijos, savivaldybei pavaldžių ir (arba) atskaitingų viešųjų juridinių asmenų sukaupta informacija, reikalinga Vidaus audito tarnybos funkcijoms atlikti;

 9.3. gauti iš visų audituojamų subjektų vidaus auditui atlikti reikalingų dokumentų kopijas ir susipažinti su dokumentų originalais;

 9.4. pasirinktinai lankytis visuose audituojamuose subjektuose;

 9.5. tikrinti audituojamų subjektų finansinės ir kitos veiklos dokumentus, turtą, kurį jie valdo, naudoja ir disponuoja juo;

 9.6. per 5 darbo dienas nuo rašytinio prašymo pateikimo dienos gauti audituojamų subjektų vadovų ir darbuotojų rašytinius ir (ar) žodinius paaiškinimus;

 9.7. gavus Savivaldybės administracijos direktoriaus sutikimą, pasitelkti atitinkamų sričių specialistus (ekspertus), kai numatoma atlikti specifinių sričių vidaus auditą;

 9.8. deleguoti savo atstovus stebėtojo teisėmis dalyvauti Savivaldybės administracijos organizuojamuose pasitarimuose, komisijų ir darbo grupių posėdžiuose;

 9.9. reikalauti iš audituojamų subjektų vadovų sudaryti sąlygas atlikti vidaus auditą, vidaus auditoriui savarankiškai dirbti ir parengti objektyvias išvadas.

 10. Vidaus audito tarnyba gali turėti ir kitų teisės aktuose jam suteiktų teisių, susijusių su Vidaus audito tarnybos veiklos tikslo įgyvendinimu.

**IV SKYRIUS**

**VIDAUS AUDITO TARNYBOS VEIKLOS ORGANIZAVIMAS**

 11. Vidaus audito tarnybai vadovauja tarnybos (skyriaus) vedėjas.

 12. Tarnybos (skyriaus) vedėjas pavaldus ir atskaitingas Savivaldybės administracijos direktoriui.

 13. Vidaus audito tarnybos (skyriaus) vedėjas:

 13.1. atsako už Vidaus audito tarnybos veiklos tikslo pasiekimą, veiklos uždavinių įgyvendinimą ir tinkamą funkcijų atlikimą;

 13.2. tobulina savo kvalifikaciją ir sudaro sąlygas ją tobulinti vidaus auditoriams;

 13.3. atlieka kitas Vidaus kontrolės ir vidaus audito įstatyme vidaus audito tarnybos (skyriaus) vedėjui nustatytas funkcijas:

 13.3.1. savarankiškai organizuoja Vidaus audito tarnybos darbą pagal savivaldybės administracijos direktoriaus patvirtintus Vidaus audito tarnybos veiklos nuostatus;

 13.3.2. rengia ir teikia Savivaldybės administracijos direktoriui tvirtinti Vidaus audito tarnybos metodiką. Ši metodika turi būti parengta vadovaujantis finansų ministro patvirtinta pavyzdine vidaus audito metodika, atsižvelgiant į tarptautinius vidaus audito profesinės praktikos standartus;

 13.3.3. planuoja Vidaus audito tarnybos veiklą, sudaro ilgalaikius ir metinius Vidaus audito tarnybos veiklos planus. Vidaus audito tarnyba dirba pagal Savivaldybės administracijos direktoriaus patvirtintą Vidaus audito tarnybos veiklos planą.

 13.3.4. užtikrina, kad būtų atliekamas vidaus auditas, pateikiami vidaus audito rezultatai ir atliekamas pažangos stebėjimas;

 13.3.5. užtikrina atliekamo vidaus audito kokybę;

 13.3.6. nedelsdamas praneša Savivaldybės administracijos direktoriui apie daromą poveikį, kai yra planuojamas ir (arba) atliekamas vidaus auditas ir (arba) pateikiami vidaus audito rezultatai;

 13.3.7. siekdamas išvengti darbų dubliavimo, koordinuoja Vidaus audito tarnybos veiklą ir keičiasi informacija su kitais Savivaldybės audito vykdytojais;

 13.3.8 siūlo Savivaldybės administracijos direktoriui pasitelkti atitinkamų sričių specialistus (ekspertus), kai numatoma atlikti specifinių sričių vidaus auditą;

 13.3.9. atsako už atlikto vidaus audito išvadas ir rekomendacijas, įskaitant atvejus, kai yra pasitelkiami atitinkamų sričių specialistai (ekspertai);

 13.3.10. turi pateikti Valstybės kontrolei Vidaus audito tarnybos metinio veiklos plano kopiją per 10 dienų po to, kai šį planą patvirtina Savivaldybės administracijos direktorius. Metinis Vidaus audito tarnybos veiklos planas turi būti suderintas su Savivaldybės administracijos direktoriumi iki einamųjų metų gruodžio 31 dienos ir jo patvirtintas – iki tų metų vasario 15 dienos;

 13.3.11. kiekvienais metais iki kovo 1 dienos turi parengti ir pateikti Finansų ministerijai, Valstybės kontrolei, Savivaldybės administracijos direktoriui metinę Vidaus audito tarnybos veiklos ataskaitą, o Savivaldybės Tarybai ataskaita teikiama kaip Savivaldybės administracijos direktoriaus ataskaitos tarybai ir merui už savivaldybės administracijos veiklą praėjusiais metais sudėtinė dalis;

 13.3.12. nedelsdamas turi raštu informuoti Savivaldybės administracijos direktorių apie vidaus audito metu nustatomus galimus pažeidimus, kurie turi nusikalstamos veikos požymių;

 13.4. atstovauja Savivaldybės administracijai Vidaus audito tarnybos kompetencijai priskirtais klausimais valstybės institucijose ir įstaigose, tarptautinėse ir kitose organizacijose;

 13.5. palaiko profesinius ryšius vidaus audito klausimais su kitų valstybės institucijų ir įstaigų, tarptautinių ir kitų organizacijų atstovais;

 13.6. gali turėti kitų teisės aktuose vidaus audito tarnybos (skyriaus) vedėjui nustatytų pareigų ir teisių, susijusių su Vidaus audito tarnybos kompetencija.

 14. Vidaus audito tarnybos (skyriaus) vedėjo nebuvimo darbe laikotarpiu Vidaus audito tarnybos veiklą organizuoja kitas Savivaldybės administracijos direktoriaus nurodytas Vidaus audito tarnybos vidaus auditorius.

 15. Vidaus audito tarnybos vidaus auditoriai už savo veiklą atsiskaito vidaus audito tarnybos (skyriaus) vedėjui.

**V SKYRIUS**

**BAIGIAMOSIOS NUOSTATOS**

 16. Vidaus audito tarnybos veiklos organizavimas keičiamas ar Vidaus audito tarnyba naikinama teisės aktų nustatyta tvarka.

\_\_\_\_\_\_\_\_\_\_\_\_\_\_\_\_